Document ID: 31976R1424

ΚΑΝΟΝΙΣΜΟΣ (ΕΟΚ) αριθ. 1424/76 ΤΟΥ ΣΥΜΒΟΥΛΙΟΥ της 21ης Ιουνίου 1976 περί καθορισμού των γενικών κανόνων παρεμβάσεως στην αγορά της ορύζης
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης(1), και ιδίως το άρθρο 5 παράγραφος 4,
την πρόταση της Επιτροπής,
Εκτιμώντας:
ότι η δημιουργία ενιαίας αγοράς ορύζης απαιτεί την εφαρμογή κοινοτικών μέτρων παρεμβάσεως- ότι ο κανονισμός (ΕΟΚ) αριθ. 1418/76 ορίζει ότι οι οργανισμοί παρεμβάσεως έχουν, υπό ορισμένες προϋποθέσεις, την υποχρέωση να αγοράζουν την αναποφλοίωτη όρυζα η οποία τους προσφέρεται-
ότι η εφαρμογή κοινοτικών μέτρων παρεμβάσεως απαιτεί την ανάληψη από τους οργανισμούς παρεμβάσεως υπό όρους κατά τους οποίους λαμβάνεται υπόψη η περιφερειακή διαμόρφωση των τιμών- ότι γι' αυτόν το σκοπό, η τιμή η οποία πρέπει να καταβληθεί στον πωλητή πρέπει να είναι η τιμή παρεμβάσεως που ισχύει για ένα δεδομένο κέντρο εμπορίας μειουμένη ενδεχομένως κατά τα έξοδα μεταφοράς-
ότι, για να λειτουργήσει όσο το δυνατόν απλά και αποτελεσματικά το καθεστώς παρεμβάσεως, πρέπει να περιορισθεί ο αριθμός των κέντρων εμπορίας για τα οποία είναι δυνατόν να γίνει προσφορά από έναν καθορισμένο χώρο-
ότι η διάθεση προς πώληση της αναποφλοίωτης ορύζης, η οποία κατέχεται από τους οργανισμούς παρεμβάσεως, πρέπει να πραγματοποιείται χωρίς διάκριση μεταξύ των αγοραστών της Κοινότητος και σε επίπεδα τιμών που δεν δύνανται να επιφέρουν δυσχέρειες στην κανονική εξέλιξη των τιμών στην κοινοτική αγορά- ότι το σύστημα της δημοπρασίας επιτρέπει την καλύτερη επίτευξη αυτών των στόχων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατ' εφαρμογήν του άρθρου 5 του κανονισμού (ΕΟΚ) αριθ. 1418/76, κάθε προσφορά στην παρέμβαση πρέπει να γίνεται προς έναν οργανισμό παρεμβάσεως σε σχέση με το κέντρο εμπορίας που επιλέγεται μεταξύ των τριών πλησιεστέρων κέντρων στον τόπο όπου ευρίσκεται η αναποφλοίωτη όρυζα κατά τη στιγμή της προσφοράς.
2. Ως πλησιέστερα κέντρα εμπορίας θεωρούνται τα κέντρα προς τα οποία η αναποφλοίωτη όρυζα δύναται να προωθηθεί με λιγότερα έξοδα. Τα έξοδα αυτά προσδιορίζονται από τον οργανισμό παρεμβάσεως.
Άρθρο 2
1. Οι οργανισμοί παρεμβάσεως αποφασίζουν περί του τόπου αγοράς της αναποφλοίωτης ορύζης.
2. Αν ο οργανισμός παρεμβάσεως παραλαμβάνει την αναποφλοίωτη όρυζα όχι στο κέντρο εμπορίας το οποίο υποδεικνύεται από τον πωλητή αλλά στον τόπο όπου ευρίσκεται αυτή, η καταβληθησομένη τιμή είναι ίση προς την ισχύουσα τιμή παρεμβάσεως για το κέντρο εμπορίας, το οποίο ορίζεται υπό του πωλητού, μειουμένη κατά τα πλέον ευνοϊκά έξοδα μεταφοράς από τον τόπο όπου ευρίσκεται η αναποφλοίωτη όρυζα, κατά τη στιγμή της προσφοράς, μέχρι το κέντρο εμπορίας. Τα έξοδα αυτά καθορίζονται από τον οργανισμό παρεμβάσεως.
3. Αν ο οργανισμός παρεμβάσεως παραλαμβάνει την αναποφλοίωτη όρυζα σε οποιοδήποτε μέρος εκτός του κέντρου εμπορίας, το οποίο ορίζεται από τον πωλητή, και του μέρους όπου ευρίσκεται κατά τη στιγμή της προσφοράς, τα έξοδα μεταφοράς από το μέρος όπου ευρίσκεται η αναποφλοίωτη όρυζα μέχρι το μέρος όπου παραλαμβάνεται καταβάλλονται από τον οργανισμό παρεμβάσεως. Στην περίπτωση αυτή η τιμή που καταβάλλεται στον πωλητή ορίζεται σύμφωνα με την παράγραφο 2.
Άρθρο 3
1. Η αναποφλοίωτη όρυζα την οποία κατέχει ο οργανισμός παρεμβάσεως τίθεται προς πώληση δια δημοπρασίας:
α) προκειμένου αυτή να διατεθεί εκ νέου στην αγορά, με βάση τους όρους των τιμών που καθορίζονται προ της ενάρξεως της περιόδου εμπορίας και που δεν είναι δυνατόν να προκαλέσουν διαταραχή της αγοράς-
β) προκειμένου να εξαχθεί με βάση τους όρους των τιμών που θα καθορισθούν για κάθε περίπτωση ανάλογα με την εξέλιξη και τις ανάγκες της αγοράς.
2. Οι όροι της δημοπρασίας πρέπει να εξασφαλίζουν ίση πρόσβαση και μεταχείριση σε κάθε ενδιαφερόμενο, ανεξαρτήτως του τόπου εγκαταστάσεώς του εντός της Κοινότητος.
3. Εάν οι προσφορές στη δημοπρασία δεν φαίνεται να ανταποκρίνονται προς τις πραγματικές δυνατότητες πωλήσεως στην αγορά, η δημοπρασία ακυρώνεται.
Άρθρο 4
Το Συμβούλιο, εφ' όσον ειδικές καταστάσεις καθιστούν τούτο αναγκαίο, κατόπιν προτάσεως της Επιτροπής, με ειδική πλειοψηφία, δύναται να ορίσει άλλες διαδικασίες διαθέσεως προς πώληση εκτός από εκείνες που προβλέπονται στο άρθρο 3.
Άρθρο 5
1. Ο κανονισμός αριθ. 364/67/ΕΟΚ του Συμβουλίου της 25ης Ιουλίου 1967 περί καθορισμού των γενικών κανόνων παρεμβάσεως στην αγορά ορύζης(2) καταργείται.
2. Οι παραπομπές στον καταργηθέντα κανονισμό δυνάμει της παραγράφου 1 θεωρούνται ότι γίνονται στον παρόντα κανονισμό.
Άρθρο 6
Ο παρών κανονισμός αρχίζει να ισχύει την 1η Ιουλίου 1976.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στο Λουξεμβούργο, στις 21 Ιουνίου 1976.

Labels: 3
17